‘দালান ভাঙলেও, ইতিহাস মুছতে পারবে না, ইউনুসকে হুঁশিয়ারি

ওয়েব ডেস্ক: ৩২, ধানমন্ডি (Dhanmondi)। এই বাড়ির প্রতিটি কোণায় লুকিয়ে রয়েছে ইতিহাস। এটি বঙ্গবন্ধু শেখ মুজিবর রহমানের বাড়ি। এই বাড়ি থেকেই মুক্তিযুদ্ধের (Bangladesh Liberation War) ডাক দিয়েছিলেন মুজিবর রহমান (Sheikh Mujibur Rahman)। বুধবার রাত থেকে দেশজুড়ে শুরু হয়েছে ধ্বংসযজ্ঞ। গুঁড়িয়ে দেওয়া হয়েছে শেখ মুজিবর রহমানের ধানমন্ডির বাড়ি, জেলায় জেলায় ভাঙা হচ্ছে মুজিবের মূর্তি-সহ বঙ্গবন্ধুর যাবতীয় স্মৃতি। এমনকী হাসিনার বাসভবনে সুধা সদনেও আগুন দিয়েছে উন্মত্ত জনতা। শুধুমাত্র তাই নয়, বাড়ি ভাঙার জন্য আনা হয়েছে দুটি ক্রেন! সারা বাংলাদেশ জুড়ে চলছে বুলডোজার কর্মসূচি। গোটা ঘটনার তীব্র নিন্দা করেছেন প্রাক্তন প্রধানমন্ত্রী শেখ হাসিনা। বাংলাদেশের অন্তর্বর্তী সরকারের বিরুদ্ধে ফের মুখ খুললেন দেশের প্রাক্তন প্রধানমন্ত্রী শেখ হাসিনা (Sheikh Hasina)। মহম্মদ ইউনূসকে (Muhammad Yunus) বেইমান বলে আক্রমণ করেছেন তিনি।

বাংলাদেশে অশান্তির আবহে আওয়ামী লিগের কর্মী-সমর্থকদের উদ্দেশে ভাষণে গর্জে উঠলেন শেখ হাসিনা। মুজিব কন্যা বলেন, ইতিহাস প্রতিশোধ নেয়, বঙ্গবন্ধু হৃদয়ে। দালান ভাঙলেও ইতিহাস মুছতে পারবে না। দিল্লি থেকে ভিডিও বার্তায় ইউনুসকে রীতিমতো হুঁশিয়ারি দিয়েছেন হাসিনা। তিনি বলেন, “লাখো শহিদের রক্তের বিনিময়ে আমরা যে সংবিধান, স্বাধীনতা, পতাকা পেয়েছি তা কয়েক জন বুলডোজ়ার দিয়ে ভেঙে গুঁড়িয়ে দিতে পারবে না। তাঁর দালান ভাঙতে পারে কিন্তু ইতিহাস মুছতে পারবে না। মনে রাখবেন ইতিহাস প্রতিশোধ নেবে। যাঁরা এ সব করছেন, তাঁরা হীন মানসিকতার পরিচয় দিচ্ছেন। তাঁদের হয়তো বাংলাদেশের স্বাধীনতা পছন্দ নয়। পাকিস্তানিদের অধীনে থাকা এবং পদলেহন করাটাই হয়তো তাঁদের পছন্দ।

আরও পড়ুন: ফের উত্তাল বাংলাদেশ! ভেঙে ফেলা হল মুজিবের বাড়ি

তাঁর বাসভবনে হামলার প্রসঙ্গ তিনি বলেন, ‘কেন বাড়িতে আগুন দেওয়া হল? আমি কি দেশের জন্য কিছুই করিনি? বাংলাদেশের মানুষের কাছে বিচার দাবি করছি। পাকিস্তানি হানাদারদের সঙ্গে আজকের জামাত পরিচালিত ইউনুস সরকারের তুলনা টানেন বাংলাদেশের প্রাক্তন প্রধানমন্ত্রী। হাসিনা দেশবাসীর উদেশ্যে বলেন, ধানমন্ডির ৩২ নম্বর বাড়ি থেকে জাতির পিতা স্বাধীনতার ঘোষণা দিয়েছিলেন। ওই ঘটনার পর পাকিস্তানি হানাদার বাহিনী তাঁকে গ্রেফতার করেছিল। তখনও তারা লুঠপাট করেছিল। কিন্তু আগুন দিয়ে পোড়ায়নি, ভাঙেনি।”

দেখুন ভিডিও