শেখ মুজিবের বাড়ি ধ্বংসকে ‘দুর্ভাগ্যজনক’ বলে কটাক্ষ ভারতের

ওয়েব ডেস্ক: বাংলাদেশে (Bangladesh Unrest) বঙ্গবন্ধু শেখ মুজিবুর রহমানের (Sheikh Mujibur Rahman) ঐতিহাসিক ৩২ নম্বর ধানমন্ডির বাড়ি ধ্বংস করার ঘটনায় এবার কড়া প্রতিক্রিয়া জানাল ভারত। বৃহস্পতিবার ভারতের বিদেশ মন্ত্রক (Foreign Ministry of India) এক বিবৃতি জারি করে এই ঘটনাকে ‘দুর্ভাগ্যজনক’ বলে উল্লেখ করেছে। ভারতীয় বিদেশ মন্ত্রকের মতে, বাংলাদেশের স্বাধীনতা সংগ্রামের ঐতিহ্যের প্রতি সম্মান জানানো উচিত ছিল।

ঘটনার সূত্রপাত গত ৫ ফেব্রুয়ারি রাতে। এদিন বাংলাদেশের রাজধানী ঢাকার ধানমন্ডিতে শেখ মুজিবুর রহমানের স্মৃতি-বিজড়িত ৩২ নম্বর বাড়িতে ব্যাপক বিক্ষোভ ও ধ্বংসলীলা চালায় উত্তেজিত জনতা। প্রতিবাদকারীরা ক্রেন এনে বাড়িটির কিছু অংশ ভেঙে ফেলে। এরপর মুজিব স্মৃতি জাদুঘরে আগুন লাগিয়ে দেওয়া হয়। একইসঙ্গে ভাঙচুর করা হয় শেখ হাসিনার বাসভবন সুধা সদন। এই ঘটনাকে কেন্দ্র করে ধানমন্ডিতে ব্যাপক উত্তেজনার সৃষ্টি হয়।

আরও পড়ুন: ভারতে থেকে হাসিনার বক্তব্য, হাইকমিশনারকে তলব বাংলাদেশের

ঘটনার পরদিন ভারতের বিদেশ মন্ত্রকের মুখপাত্র রণধীর জয়সওয়াল বলেন, “বঙ্গবন্ধু শেখ মুজিবুর রহমানের বাড়িটি দমন-পীড়নের বিরুদ্ধে বাংলাদেশের জনগণের বীরোচিত প্রতিরোধের ঐতিহ্য বহন করে। ৫ ফেব্রুয়ারি সেই বাড়ি ভেঙে ফেলা হয়েছে, যা অত্যন্ত দুর্ভাগ্যজনক। বাংলাদেশের স্বাধীনতা সংগ্রামের ইতিহাস ও গুরুত্ব যারা বোঝেন, তারা এই ঐতিহ্য সম্পর্কেও অবগত। এই ধ্বংসযজ্ঞের কঠোর নিন্দা হওয়া উচিত।”

প্রসঙ্গত, বুধবার রাতে ভার্চুয়াল মাধ্যমে বাংলাদেশের জনগণের উদ্দেশে ভাষণ দেন হাসিনা। আগেই তাঁর ভাষণের প্রচার চালায় আওয়ামি লিগ। কিন্তু শেখ হাসিনার (Sheikh Hasina) এই ভাষণকে কেন্দ্র করেই শুরু হয় বিক্ষোভ। বিরোধী বিক্ষোভকারীরা হাসিনার ভাষণ শুরুর আগেই ধানমন্ডির ৩২ নম্বর বাড়িতে হামলা চালায়। এর ফলে মুজিবের বাড়ি ধ্বংসের পাশাপাশি সুধা সদনেও হামলার ঘটনা ঘটে।

দেখুন আরও খবর: